text: কীভাবে বেছে নেবেন ড্রাই স্কিনের উপযোগী ময়শ্চারাইজ়ার - Vice Daily
  কীভাবে বেছে নেবেন ড্রাই স্কিনের উপযোগী ময়শ্চারাইজ়ার
  বেছে নিন শুষ্ক ত্বকের উপযোগী ময়শ্চারাইজ়ার
  ত্বক পরিচর্যার ধাপগুলোকে যদি আলাদা আলাদাভাবে চিহ্নিত করা যায়, তা হলে একদম শুরুর দিকেই থাকবে ময়শ্চারাইজ়ার। ক্লেনজ়িং-টোনিং নিয়ে যাঁরা তেমন মাথা ঘামান না, তাঁরাও ময়শ্চারাইজ়ারটা অন্তত ঠিকঠ…
  ত্বক পরিচর্যার ধাপগুলোকে যদি আলাদা আলাদাভাবে চিহ্নিত করা যায়, তা হলে একদম শুরুর দিকেই থাকবে ময়শ্চারাইজ়ার। ক্লেনজ়িং-টোনিং নিয়ে যাঁরা তেমন মাথা ঘামান না, তাঁরাও ময়শ্চারাইজ়ারটা অন্তত ঠিকঠাক নিয়ম করে মাখেন। কিন্তু অনেক সময়ই ময়শ্চারাইজ়ার মাখলেও তা থেকে তেমন ফল পাওয়া যায় না, মুখ সেই নির্জীব অনুজ্জ্বলই দেখায়। তার মূল কারণ ত্বকের ধরন অনুযায়ী সঠিক ময়শ্চারাইজ়ার না মাখা। বিশেষ করে আপনার ত্বক যদি শুষ্ক প্রকৃতির হয়, তা হলে তো ময়শ্চারাইজ়ার বেছে নেওয়ার ব্যাপারে আপনাকে আলাদা করে নজর দিতেই হবে। ত্বকের উপযোগী ময়শ্চারাইজ়ার মাখলে তবেই ত্বক থাকবে নরম, মোলায়েম আর হাসিখুশি!
  শুকনো ত্বকের সেরা ময়শ্চারাইজ়ার বেছে নেবেন কীভাবে? রইল কিছু অব্যর্থ টিপস!
  নিজের ত্বককে চিনুন
  শুকনো ত্বকের জন্য সঠিক ময়শ্চারাইজ়ারটি বেছে নিতে হলে সবার আগে নিজের ত্বককে ভালোভাবে চিনে জেনে নিতে হবে। শুকনোর পাশাপাশি আপনার ত্বক স্পর্শকাতর কিনা, তাও বুঝে নেওয়া দরকার। এর সঙ্গেই মাথায় রাখুন আপনার ত্বকের সমস্যাগুলো। ভারী ময়শ্চারাইজ়ার মাখার পর যদি মুখ ঘামতে শুরু করে, বুঝবেন আপনার আরও হালকা ওয়াটার-বেসড ময়শ্চারাইজ়ার দরকার। শুষ্ক ত্বকের জন্য সেরা ময়শ্চারাইজ়ার সেটিই যা সহজে ত্বকে শুষে গিয়ে ভিতর থেকে আর্দ্রতার জোগান দেয়।
  শুকনো ত্বক সাধারণত চুলকোয় বেশি, ত্বকের উপরের স্তর ফেটে আঁশ আঁশ হয়ে থাকে। ময়শ্চারাইজ়ার কেনার সময় এ সব তো মাথায় রাখতেই হবে। তা ছাড়া যদি ত্বকে লালচেভাব থাকে বা ত্বক জ্বালা করে, তা হলে এমন ময়শ্চারাইজ়ার কিনুন যাতে প্যারাবেন বা কেমিক্যাল নেই। চেষ্টা করুন সম্পূর্ণ গন্ধহীন প্রাকৃতিক উপাদান দিয়ে তৈরি ময়শ্চারাইজ়ার কিনতে। ত্বকে ব্রণ থাকলে ময়শ্চারাইজ়ারে স্যালিসাইলিক অ্যাসিড থাকা দরকার। আবার কালো দাগছোপ থাকলে বা ত্বকের রং অসমান হলে এমন ময়শ্চারাইজ়ার কিনুন যা মুখ উজ্জ্বল করে তুলতে পারে।
  উপাদানগুলোর দিকে নজর রাখুন
  ত্বকের ধরন আর সমস্যাগুলো সম্পর্কে জেনে নেওয়ার পরে আপনার কাজ হল ময়শ্চারাইজ়ারের উপাদানগুলো খতিয়ে দেখা। প্যাকের লেবেল পড়ে দেখে নিন ময়শ্চারাইজ়ারটি অয়েল-বেসড, না ওয়াটার-বেসড। ত্বক অতিরিক্ত শুকনো না হলে সাধারণত ওয়াটার-বেসড ময়শ্চারাইজ়ার দিয়েই কাজ চলে যায়।
  ডবল ডিউটি ময়শ্চারাইজ়ার কিনুন
  ধুলো, দূষণ, রোদ থেকে ত্বকের ক্ষতি হয় প্রতি মুহূর্তে। তাই ময়শ্চারাইজ়ারের মধ্যে সানস্ক্রিন বা দূষণ প্রতিরোধক ক্ষমতা থাকলে খুব ভালো। কেনার সময় দেখে নিন ময়শ্চারাইজ়ারে বিল্ট-ইন এসপিএফ (সান প্রোটেকশন ফ্যাক্টর) রয়েছে কিনা। তাতে ত্বক আর্দ্রও থাকবে, সুরক্ষিতও থাকবে।
  আগে পরখ করতে ভুলবেন না
  নতুন কোনও ময়শ্চারাইজ়ার পাকাপাকি ব্যবহার করতে শুরু করার আগে কয়েকদিন মেখে দেখে নিন ত্বকে কোনও প্রতিক্রিয়া হচ্ছে কিনা। ময়শ্চারাইজ়ার ত্বকের সঙ্গে মানিয়ে গেলে এক সপ্তাহের মধ্যে পরিবর্তন দেখতে পাবেন। আপনার ত্বক আর্দ্র আর ঝলমলে দেখাবে, কোনও শুকনো টান থাকবে না। ত্বকের বাকি সমস্যাও নিয়ন্ত্রণে থাকবে। যদি দেখেন ত্বক সুস্থ রয়েছে, তা হলে এটাই আপনার আদর্শ ময়শ্চারাইজ়ার! নিশ্চিন্তে ব্যবহার করুন!